COMUNICARE A COMISIEI CĂTRE CONSILIU în conformitate cu articolul 395 din Directiva 2006/112/CE a Consiliului /* COM/2012/0733 final */





COMUNICARE A COMISIEI CĂTRE CONSILIU în conformitate cu articolul 395 din Directiva 2006/112/CE a Consiliului 1. CONTEXT În conformitate cu articolul 395 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată („Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la respectiva directivă în scopul simplificării procedurii de percepere a TVA sau al prevenirii anumitor forme de evaziune fiscală sau de fraudă. Înainte de orice modificare în legislația națională a unui stat membru este necesar acordul Consiliului. Întrucât această procedură prevede derogări de la principiile generale în materie de TVA, în conformitate cu hotărârile constante ale Curții de Justiție a Uniunii Europene, aceste derogări trebuie să aibă un domeniu de aplicare limitat și să fie proporționate. Printr-o scrisoare înregistrată la Comisie la 24 februarie 2012, Republica Franceză a solicitat autorizarea de a introduce măsuri de derogare de la articolul 193 din Directiva TVA. În conformitate cu articolul 395 alineatul (2) din directiva respectivă, Comisia a informat celelalte state membre, prin scrisoarea din 9 noiembrie 2012, cu privire la cererea înaintată de Franța. Printr-o scrisoare datată 12 noiembrie 2012, Comisia a informat Franța că dispune de toate informațiile pe care le consideră necesare pentru evaluarea cererii. Printr-o scrisoare înregistrată la Comisie la 11 iunie 2012, Republica Federală Germania a solicitat autorizarea de a introduce măsuri de derogare de la articolul 193 din Directiva TVA. În conformitate cu articolul 395 alineatul (2) din directiva respectivă, Comisia a informat celelalte state membre, printr-o scrisoare din 9 noiembrie 2012, cu privire la cererea înaintată de Germania. Printr-o scrisoare datată 12 noiembrie 2012, Comisia a informat Germania că dispune de toate informațiile pe care le consideră necesare pentru evaluarea cererii. Printr-o scrisoare înregistrată la Comisie la 25 iulie 2012, Republica Austria a solicitat autorizarea de a introduce măsuri de derogare de la articolul 193 din Directiva TVA. În conformitate cu articolul 395 alineatul (2) din directiva respectivă, Comisia a informat celelalte state membre, printr-o scrisoare din 9 noiembrie 2012, cu privire la cererea înaintată de Austria. Printr-o scrisoare datată 12 noiembrie 2012, Comisia a informat Austria că dispune de toate informațiile pe care le consideră necesare pentru evaluarea cererii. 2. Rezumatul cererilor Franța solicită o derogare care să permită introducerea mecanismului de taxare inversă pentru livrările interne de gaz și energie electrică între persoane impozabile și pentru serviciile de telecomunicații, ca măsură de combatere a fraudei privind TVA, în special pentru a face față amenințării fraudei de tip „carusel” privind TVA. Germania și Austria solicită o derogare care să permită introducerea mecanismului de taxare inversă pentru livrările interne de gaz și energie electrică între persoane impozabile ca măsură de combatere a fraudei privind TVA, în special pentru a face față amenințării fraudei de tip „carusel” privind TVA. 3. Derogarea privind taxarea inversă Persoana care trebuie să plătească TVA în temeiul articolului 193 din Directiva TVA este persoana impozabilă care livrează bunurile sau prestează serviciile. Scopul mecanismului de taxare inversă este de a transfera răspunderea în cauză asupra persoanei impozabile căreia i se furnizează bunurile. Frauda cu firme fantomă se produce atunci când comercianții comit acte de evaziune de la plata TVA către autoritățile fiscale după ce și-au vândut produsele. Clienții lor sunt însă îndreptățiți la o deducere a taxei, dacă sunt în posesia unei facturi valabile. În cazurile cele mai agresive ale acestui gen de evaziune fiscală, prin intermediul unui sistem de tip „carusel” (care implică comercializarea bunurilor sau serviciilor între state membre), aceleași bunuri sau servicii sunt furnizate de mai multe ori fără plata TVA către autoritățile fiscale. S-a constat că, prin desemnarea persoanei căreia îi sunt furnizate bunurile sau serviciile drept persoana răspunzătoare de plata TVA în astfel de cazuri, mecanismul de taxare inversă elimină posibilitatea de comitere a acestui tip de evaziune fiscală. În septembrie 2009, Comisia a propus modificarea Directivei TVA în ceea ce privește aplicarea opțională și temporară a mecanismului de taxare inversă în legătură cu furnizarea anumitor bunuri și servicii care prezintă risc de fraudă [COM(2009) 511, JO C 26, 28.1.2011, p. 11]. Bunurile respective erau, mai precis, telefoane mobile, dispozitive cu circuite integrate, parfumuri și metale prețioase, iar serviciile erau cele în materie de certificate de emisii de gaze cu efect de seră. Această listă a fost bazată pe informațiile colectate de Comisie cu privire la sectoarele foarte afectate de frauda de tip „carusel” la momentul respectiv. Obiectivul acestei propuneri a fost de a oferi aceeași opțiune tuturor statelor membre și, în același timp, de a pune în practică un mecanism de evaluare eficace pentru aprecierea implicațiilor transfrontaliere ale acesteia. La momentul propunerii, Consiliul nu a putut ajunge la un acord asupra ansamblului acesteia și a adoptat în schimb, prin Directiva 2010/23/UE a Consiliului din 16 martie 2010, numai elementul legat de certificatele de emisii de gaze cu efect de seră, angajându-se să revină la elementele restante ale propunerii la o dată ulterioară. Printr-o declarație a Consiliului consemnată în procesul-verbal, Consiliul s-a angajat să continue discuțiile privind celelalte părți ale propunerii. Comisia consideră că acum este momentul de a relua aceste negocieri. În combinație cu propunerea privind mecanismul de reacție rapidă [COM(2012) 428], frauda cu firme fantomă în domeniul TVA ar putea fi abordată atât pe termen scurt, cât și pe termen mai lung. 4. Cererile În temeiul articolului 395 din Directiva TVA, Franța solicită ca, în urma unei propuneri a Comisiei, Consiliul să autorizeze Franța să introducă măsuri speciale de derogare de la articolul 193 în ceea ce privește aplicarea mecanismului de taxare inversă în cazul livrărilor interne de gaz și energie electrică între persoane impozabile și în cazul serviciilor de telecomunicații. Franța susține că un astfel de mecanism de taxare inversă este necesar pentru a stabili măsuri de siguranță împotriva pierderilor de venituri în urma fraudelor de tip „carusel” în Franța. Motivul pentru care Franța face această cerere este că actualele măsuri de prevenire a fraudei nu vor funcționa în mod eficace și, cu toate că în prezent nu există fraude detectate în aceste sectoare în Franța, un număr mare de firme sau persoane suspecte au dobândit acces la piața franceză a gazului și a energiei electrice și se află sub investigație. Prin urmare, Franța se teme că frauda va migra de la domeniul certificatelor de emisii de gaze cu efect de seră și la alte bunuri și servicii comercializabile, cum ar fi gazul și energia electrică, precum și serviciile de telecomunicații. De la 1 aprilie 2012, Franța și-a schimbat legislația pentru a aplica un sistem de taxare inversă acestor livrări. În temeiul articolului 395 din Directiva TVA, Germania și Austria solicită ca, în urma unei propuneri a Comisiei, Consiliul să autorizeze Germania și Austria să introducă măsuri speciale de derogare de la articolul 193 în ceea ce privește aplicarea mecanismului de taxare inversă în cazul livrărilor interne de gaz și energie electrică între persoane impozabile. Ele susțin că un astfel de mecanism de taxare inversă este necesar pentru a stabili măsuri de siguranță împotriva pierderilor de venituri în urma fraudelor de tip „carusel” în Germania și Austria. Motivul pentru care Germania și Austria fac această cerere este pentru că actualele măsuri de prevenire a fraudei au fost epuizate și nu vor funcționa în mod eficace pe termen mediu și lung. Cu toate că nu au furnizat informații cu privire la niciun caz dovedit de fraudă în prezent, un număr mare de firme sau persoane suspecte au dobândit acces la piața germană și austriacă a gazelor și a energiei electrice și se află sub investigație. Există temerea că fraudele vor migra de la domeniul certificatelor de emisii de gaze cu efect de seră la alte bunuri și servicii comercializabile, precum gazele și energia electrică. 5. Opinia Comisiei Când Comisia primește cereri în conformitate cu articolul 395, acestea sunt analizate pentru a se asigura că sunt îndeplinite condițiile de bază pentru aprobarea lor, și anume dacă măsura specifică propusă simplifică procedurile pentru persoanele impozabile și/sau administrația fiscală sau dacă propunerea previne anumite tipuri de evaziune fiscală. În acest context, Comisia a adoptat întotdeauna o abordare prudentă, limitată, pentru a se asigura că derogările nu subminează funcționarea sistemului general al TVA, au un domeniu de aplicare limitat și sunt necesare și proporționate. În opinia Comisiei, cererile primite din partea Franței, Germaniei și Austriei nu îndeplinesc condiția de bază de la articolul 395, în sensul că nici nu simplifică procedurile pentru persoanele impozabile și/sau administrația fiscală, nici nu previn anumite tipuri de evaziune fiscală. Într-adevăr, nu există nicio dovadă din Franța sau din Austria privind vreo evaziune fiscală în aceste state membre solicitante în ceea ce privește livrările de gaz și energie electrică, precum și serviciile de telecomunicații în Franța și, deși cererea franceză menționează un caz de fraudă detectat în Germania, cererea înaintată de Germania nu îl menționează. Cel mai important, Comisia consideră că aplicarea mecanismului de taxare inversă pentru livrările de gaz și energie electrică și pentru serviciile de telecomunicații ar avea un impact negativ considerabil asupra altor state membre și asupra pieței interne în ansamblu. Într-adevăr, frauda în ceea ce privește aceste tipuri de bunuri și servicii poate migra foarte rapid de la un stat membru la altul, din cauza integrării paneuropene la nivelul acestor tipuri de piețe și, de asemenea, deoarece se poate realiza un volum mare de tranzacții într-o perioadă scurtă de timp la distanță, fără a mai fi necesar niciun contact fizic între operatori. În cazul gazului și al energiei electrice, așa cum a fost și cazul certificatelor de emisii de gaze cu efect de seră, este o situație obișnuită ca vânzătorii și cumpărătorii să fie stabiliți în alt stat membru decât cel în care se află piața unde este înregistrată livrarea. Aceasta înseamnă că piețele din statele membre care dețin o derogare ar putea fi utilizate în continuare pentru a comite o fraudă în materie de TVA în alte state membre, care nu dețin o derogare și, mai important, fără capacitatea de a reacționa rapid prin modificări legislative. Prin urmare, singura abordare adecvată și eficace pentru combaterea acestui tip de fraudă este prin modificarea Directivei TVA într-un mod similar modificării realizate în domeniul certificatelor de emisii de gaze cu efect de seră prin Directiva 2010/23/UE a Consiliului, oferind astfel tuturor statelor membre aceleași măsuri de combatere a fraudei și permițându-le să reacționeze rapid dacă și atunci când acest tip de fraudă migrează peste granițe. Acest punct de vedere este împărtășit de Consiliu, fapt confirmat în declarația consemnată în procesul-verbal la Directiva 2010/23/UE a Consiliului, în care acesta nu numai că s-a angajat să continue discuțiile privind aplicarea mecanismului de taxare inversă pentru a contracara anumite tipuri de fraudă, dar și a recunoscut, de asemenea, caracterul excepțional al unei derogări care permite introducerea unei astfel de măsuri în scopul de a soluționa urgent o fraudă care a dus la pierderi substanțiale într-un stat membru. 6. CONCLUZII În consecință, Comisia concluzionează că cererile înaintate de Franța, Germania și Austria nu îndeplinesc condițiile prevăzute la articolul 395 din Directiva TVA și ar avea un impact negativ considerabil asupra altor state membre și asupra pieței interne în ansamblu. Prin urmare, se opune derogărilor solicitate. De asemenea, Comisia reamintește Consiliului propunerea sa din septembrie 2009 privind un mecanism opțional care să fie la dispoziția tuturor statelor membre și care ar trebui să constituie răspunsul adecvat la îngrijorările exprimate de Franța, Germania și Austria. Comisia sprijină includerea gazului și a energiei electrice, precum și a serviciilor de telecomunicații în lista bunurilor și serviciilor în curs de negociere. Opinia Comisiei este că alte bunuri și servicii pentru care statele membre sunt în prezent autorizate să aplice un sistem de taxare inversă și pentru care migrarea fraudei ar avea un impact negativ asupra pieței interne ar trebui să fie tratate în mod consecvent, ca și livrările de gaz și energie electrică și serviciile de telecomunicații.